ጌንት ዩኒቨርስቲ ከአራት የአገር ውስጥ ዩኒቨርስቲዎች ጋር ለመሥራት መዘጋጀቱን አስታወቀ
የቤልጂየሙ ጌንት ዩኒቨርሲቲ በኢትዮጵያ ከሚገኙ አራት ዩኒቨርሲቲዎች ጋር በመተባበር በሰው ኃይል ግንባታና በሌሎችም መስኮች ለመስራት ፕሮጀክት ማዘጋጀቱን አስታወቀ።የዩኒቨርሲቲው የኔትዎርክ ኢትዮጵያ ፕሮግራም አስተባበሪ ፕሮፌሰር ሉክ ዲቻቶ እንደገለፁት ለአሥር አመት የሚቆየው ፕሮጀክት ከጅማ ፣ አምቦ ፣ ሀዋሳና አዲስ አበባ ዩኒቨርስቲዎች ጋር በትብብር መልክ የሚካሄድ ነው ። ፕሮጀክቱ በሰው ኃይል ግንባታ ፣ በምርምር ፣ በተላላፊ በሽታዎች መከላከል፣ በቴክኖሎጂ ሽግግርና በልምድ ልውውጥ ላይ ያተኮረ መሆኑን ተናግረዋል ።  በጅማ ዩኒቨርስቲ አስተባባሪነት ለሚከናወኑት ፕሮጀክቶች ማስፈጸሚያ በየዓመቱ ከ5 እስከ 6 ሚሊዮን ብር መመደቡን ጠቁመዋል።  የጅማ ዩኒቨርስቲ ባለፉት 10 ዓመታት ያካሄደው ፕሮጀክት መጠናቀቁን በማስመልከትና አዲስ የሚጀመረውን የኔትወርክ ኢትዮጵያ ፕሮጀክት በይፋ ለማስጀመር ከመስከረም ስድስት ጀምሮ ያዘጋጀው የአምስት ቀን መድረክ እየተካሄደ ነው ።"በተጠናቀቀው ፕሮጀክት ከ10 በላይ የሁለተኛ ዲግሪ የትምህርት መርሃ ግብሮች እንዲከፈቱ አስችሏል" ብለዋል።ከዚህም በተጨማሪ ከጅማ ዩኒቨርሰቲ ጋር ባለፉት አስር አመታት በሰው ሃይል ስልጠናና በምርምር ዘርፍ ትኩረት ተስጥቶ ሲሰራ መቆቱ በስነ ስርአቱ ላይ ተገልጿል።በጅማ ዩኒቨርሲቲ የፕሮጀክቱ አስተባበሪ አቶ ኮራ ጦሸኔ በበኩላቸው ፕሮጀክቱ 50 ለሚደርሱ የዩኒቨርስቲው መምህራን በቤልጂየምና በተለያዩ የዓለም አገራት በሚገኙ ከፍተኛ ትምህርት ተቋማት የ3ኛ ዲግሪ የትምህርት እድል እንዲያገኙ አስችሏል።  ምሁሯኑ አገራቸውን በከፍተኛ የሙያ ደረጃ እንዲያገለግሉ አስተዋጽኦ ያደረገ ሲሆን በጥናትና ምርምር ዓለም አቀፍ ስኬቶች እንዲገኙ ማድረጉን አብራርተዋል።በተጨማሪም በህክምና ፣ በአከባቢ ጥበቃና በግብርና ዘርፍ ማህበረሰቡን ተጠቃሚ ያደረጉ ምርምሮች መካሄዳቸውን ለአብነት ጠቅሰዋል።ለ10 ዓመት ለተካሄደው ፕሮጀክት 180 ሚሊዮን ብር ሥራ ላይ ውሏል ያሉት አቶ ኮራ በኢንፎርሜሽን ቴክኖሎጂው ዘርፍ የተደረገው የዕውቀት ሽግግርም ከፍተኛ መሆኑን ጠቅሰዋል፡፡በጅማ ዩኒቨርሲቲ ተባባሪ ፕሮፌሰር ሱልጣን ሱሌማን በፕሮጀክቱ አማካኝነት የሶስተኛ ዲግሪያቸውን በቤልጀም ዩኒቨርሲቲ አጠናቀው በዩኒቨርሲቲው በምርምርና በማስተማር ስራ እያገለገሉ መሆናቸውን ተናግረዋል።"በቤልጂየም ዩኒቨርስቲዎች  ድጋፍ ስምንት የምርምር ማዕከላትን በማቋቋም ጅማ ዩኒቨርሲቲ የልህቀት ማዕከል እንዲሆን ትልቅ እገዛ ተደርጓል" ብለዋል ።በፕሮጀክቱ በርካታ ውጤት የተገኘባቸው ምርምሮች መካሄዳቸውን የገለፁት ተባባሪ ፕሮፌሰሩ እርሳቸውም የወባ መድሐኒት ናሙናን ለመስራት ከአንድ ሰዓት በላይ ይወስድ የነበረውን ጊዜ ወደ አራት ደቂቃዎች ማውረድ ያስቻለ የህክምና መሳሪያ ሰርተው ማስረከባቸውን ለአብነት ጠቅሰዋል፡፡